มีตุ่มน้ำใสๆขึ้นตามมือ เป็นหลายนิ้วมาก ขึ้นบริเวณปลายนิ้วและข้างเล็บมือ ถ้าปล่อยให้ขึ้นเยอะโดยที่ไม่บีบน้ำใสๆออก มือจะบวม และเป็นหนอง(ฝี) อยากทราบว่าเกิดจากอะไร รักษามาหลายที่แล้วไม้หาย ลำบากใจมาก เป็นไปได้ไมที่จะเป็นหิด
สวัสดีค่ะ ตุ่มน้ำใสๆ ที่ขึ้นตามือ หากไม่ได้เกิดขึ้นที่บริเวณอื่นอีก เช่น ตามลำตัว แขนขาหรือใบหน้า และตุ่มมีลักษณะเป็นตุ่มใส ร่วมกับอาการคัน น่าจะเป็นผื่นผิวหนังอักเสบชนิดตุ่มน้ำใส (dyshidrosis, pompholyx) ซึ่งจะมีลักษณะเป็นตุ่มน้ำใสขนาดเล็ก 1-3 มิลิเมตร มักพบเรียงตัวตามด้านข้างของนิ้วมือ ด้านข้างฝ่ามือ และฝ่ามือ นอกจากนี้อาจพบที่ฝ่าเท้าได้ และจะมีอาการคันมาก ตุ่มน้ำเหล่านี้จะหายไปได้เอง โดยจะค่อยๆ แห้งและลอกออกภายใน 2-3 สัปดาห์ อาการจะเกิดขึ้นเป็นๆ หายๆสาเหตุของการเกิดนั้นไม่แน่ชัด อาจเกิดจากการตอบสนองแบบผื่นแพ้สัมผัสบางชนิดได้ เช่น ผื่นแพ้สัมผัสจากสารนิกเกิล เช่น โทรศัพท์มือถือ เครื่องประดับ เหรียญต่างๆ หรือ แพ้ไรฝุ่น เป็นต้น และมักพบในผู้ที่เป็นภูมิแพ้ผิวหนังอักเสบ หรือภูมิแพ้จมูกอักเสบอยู่ส่วนปัจจัยที่กระตุ้นให้เกิดอาการ เช่น ความเครียด การอดนอน ไม่สบาย ความร้อน การมีเหงื่อออกมาก การล้างมือบ่อยๆ หรือสัมผัสกับน้ำบ่อยๆ เป็นต้นการรักษาคือดูแลตามอาการ และหลีกเลี่ยงปัจจัยที่อาจเป็นตัวกระตุ้นต่างๆ เมื่อพบมีผื่นขึ่นมาให้ใช้ยาทาสเตียรอยด์ชนิดที่มีความแรง เช่น betamethasone diproprionate cream และอาจทานร่วมกับยาแก้แพ้เพื่อช่วยลดอาการคัน เช่น ไฮดรอกไซซีน (hydroxyzine) chlorpheniramine (CPM) เป็นต้นพยายามหลีกเลี่ยงการเกา เพราะอาจทำให้กลายเป็นแผลและติดเชื้อแบคทีเรียแทรกซ้อนได้ ดังนั้นหากตุ่มน้ำใสกลายเป็นตุ่มหนอง หรือผิวหนังมีแผลมีน้ำเหลืองไหล ก็ควรไปพบแพทย์เพื่อรับยาปฏิชีวนะทานค่ะทั้งนี้ การดูแลรักษาดังกล่าว ก็เพียงแค่ทำให้อาการหายเร็วขึ้น แต่ไม่สามารถทำให้โรคหายไปได้ค่ะสำหรับโรคหิด ผื่นมักเกิดตามง่ามนิ้วมือ โดยมักเป็นตุ่มนูนแดงหรือตุ่มน้ำใสก็ตาม อาการมักจะเป็นมากขึ้นเรื่อยๆ คือกระจายไปที่บริเวณอื่นๆ ของร่างกายด้วย เช่น ข้อศอก ข้อเท้า รักแร้ รอบหัวนม รอบสะดือ ท้อง ก้น หัวหน่าว ขาหนีบ เป็นต้น ไม่ได้มีลักษณะแบบเป็นๆ หายๆ ดังนั้น หากเป็นมานานแล้ว และเกิดขึ้นเฉพาะที่มือ ก็ไม่น่าใช่โรคหิดค่ะ